**UNIUNEA NAŢIONALĂ A BAROURILOR DIN ROMÂNIA**

**COMISIA PERMANENTĂ**

**D E C I Z I A nr****. 261**

***23 ianuarie 2025***

*În baza dispozițiilor art. 65 lit. a), c) d), ș), precum și ale art. 67 alin. (1) lit. a) și (3) din Legea nr. 51/1995 privind organizarea şi exercitarea profesiei de avocat, cu modificările şi completările ulterioare,*

*Văzând Hotărârea Consiliului UNBR nr. 109/13-14 decembrie 2024, s-a mandatat Comisia Permanentă pentru aprobarea tuturor normelor interne ale Uniunii Naționale a Barourilor din România, date în aplicarea Legii nr. 129/2019 pentru prevenirea și combaterea spălării banilor și finanțării terorismului;*

*În aplicarea normelor sectoriale ale UNBR date în aplicarea Legii nr. 129/2019 adoptate prin Decizia Comisiei Permanente nr. 260/23 ianuarie 2025, care, în art. art. 8 și 9 din Anexa nr. 1 - Reglementare sectorială în aplicarea Legii nr. 129/2019 pentru prevenirea și combaterea spălării banilor și finanțării terorismului -, impune organizarea Registrului avocaților care desfășoară activități fiduciare și a Registrului avocaților care desfășoară servicii de stabilire temporară a sediului pentru societăți;*

*Comisia Permanentă, în ședința din data de* ***23 ianuarie 2025****,*

**D E C I D E :**

**Art. 1** **– (1)** Se aprobă *Regulamentul de organizare și funcționare a Registrului avocaților care desfășoară activități fiduciare* și a *Registrului avocaților care desfășoară servicii de stabilire temporară a sediului pentru societăți*.

**(2)** Regulamentul prevăzut la alineatul precedent intră în vigoare la data de ***03 martie 2025,*** dată de la care vor începe să funcționeze și Registrele.

**Art. 2 – (1)** Decizia Comisiei Permanente va fi supusă ratificării Consiliului UNBR.

**(2)** Prezenta hotărâre se comunică membrilor Consiliului UNBR și Barourilor și se afișează pe website-ul [www.unbr.ro](http://www.unbr.ro) .

**(3)** Barourile vor aduce la cunoștința avocaților prezentele norme prin toate mijloacele de diseminare existente.

**C O M I S I A P E R M A N E N T Ă**

**Anexa la Decizia Comisiei Permanente nr. 261/23 ianuarie 2025**

**Regulamentul de organizare și funcționare a Registrului avocaților**

**care desfășoară activități fiduciare și a Registrul avocaților care**

**desfășoară servicii de stabilire temporară a sediului pentru societăți.**

**CAPITOLUL I - DISPOZIȚII GENERALE**

**Art. 1** - Uniunea Nationala a Barourilor din România (în continuare, „UNBR”) organizează următoarele registre:

1. Registrul avocaților care desfășoară activități fiduciare (în continuare, RAF);

2. Registrul avocaților care desfășoară servicii de stabilire temporară a sediului pentru societăți (în continuare, RSSTSS).

(denumite în continuare, în mod colectiv „Registrele”).

 **Art. 2** - Administrarea Registrelor se face în baza prezentului Regulament de organizare și funcționare care cuprinde instrucțiunile privind Registrele, prin care se reglementează procedura de înscriere și radiere în Registre și modul de lucru în Portalul Registrelor.

 **Art. 3** - În RAF se înscriu avocații care desfășoară cel puțin o activitate fiduciară în decursul unui an, în condițiile Codului Civil, ale Legii nr. 51/1995 pentru organizarea și exercitarea profesiei de avocat, republicată și ale Statutului profesiei de avocat.

 **Art. 4** - În RSSTSS se înscriu avocații care desfășoară servicii de stabilire temporară a sediului pentru societăți la sediul profesional al avocatului în condițiile Legii nr. 51/1995 pentru organizarea și exercitarea profesiei de avocat, republicată și ale Statutului profesiei de avocat, a căror frecvență depășește 5 (cinci) activități de stabilire a sediului calculate în decursul unui an indiferent dacă există sau nu identitate de beneficiar real.

 **Art. 5** – (1) Cererile de înscriere și de radiere din Registre sunt scutite de taxă.

 (2) Costurile de realizare a Registrelor și mentenanța acestora se acoperă din bugetul UNBR.

 **Art. 6** – (1) Registrele nu au caracter public, date din acestea putând fi comunicate, la cerere, autorităților publice îndrituite, Barourilor și avocaților.

 (2) Registrele pot fi accesate de persoanele desemnate să verifice modul în care avocatul respectă normele sectoriale aprobate de Consiliul UNBR, potrivit Procedurii de control a UNBR în aplicarea Legii nr. 129/2019, aprobate prin decizia Comisei Permanente a UNBR nr. 260/23 ianuarie 2025.

 a) membrii Consiliului UNBR desemnați în acest sens de Comisia Permanentă a UNBR;

 b) membrii Consiliului UNBR desemnați în acest sens de Consiliul UNBR;

 c) membrii Consiliului Baroului desemnați în acest sens de către Decanul Baroului din care face parte avocatul;

 d) inspectorii financiari ai sistemului C.A.A. care efectuează controlul activității financiare a sistemului de pensii și asigurări sociale pentru Baroul din care face parte avocatul.

**CAPITOLUL II – Registrul avocaților care desfășoară activități fiduciare (RAF)**

**Art. 7** - (1) În termen de 5 zile lucrătoare de la data încheierii unui contract de asistență juridică având ca obiect activități fiduciare, avocatul este obligat să solicite înscrierea în RAF, prin intermediul cererii cuprinse în **Anexa nr. 1.**

(2) Cererea de înscriere primește un număr de ordine, distinct de numărul unic generat de sistem după validarea cererii.

(3)Înscrierea în RAF se validează în termen de 2 zile lucrătoare de la data înregistrării cererii.

**Art. 8** – (1) Dacă nu mai realizează activități fiduciare, începând cu prima zi lucrătoare a anului următor înscrierii în registru, sau oricând ulterior, avocatul are dreptul să solicite radierea din registru, prin intermediul cererii cuprinse în **Anexa nr. 2**.

(2) Cererea de radiere primește un număr de ordine, distinct de numărul unic generat de sistem după validarea cererii.

(3) Radierea din RAF se validează în termen de 2 zile lucrătoare de la data înregistrării cererii.

(4) În cazul în care, după radierea din Registru, avocatul încheie un alt contract de asistență juridică având ca obiect activități fiduciare, prevederile privind înscrierea în Registru se aplică în mod corespunzător.

**Art. 9** – Constituie abatere disciplinară și se sancționează potrivit legii, nerespectarea obligației avocatului de a solicita înscrierea în RAF ca urmare a încheierii unui contract de asistență juridică având ca obiect activități fiduciare, în condițiile prevăzute de Regulamentul adoptat de Consiliul UNBR.

**CAPITOLUL III – Registrul avocaților care desfășoară servicii de stabilire temporară a sediului pentru societăți (RSSTSS).**

**Art. 10** **-** (1) În termen de 5 zile lucrătoare de la data încheierii celui de al șaselea contract de asistență juridică având ca obiect servicii de stabilire temporară a sediului pentru societăți, din anul în curs, avocatul este obligat să solicite înscrierea în RSSTSS, prin intermediul cererii cuprinse în **Anexa nr. 3.**

(2) Cererea de înscriere primește un număr de ordine, distinct de numărul unic generat de sistem după validarea cererii.

(3)Înscrierea în RSSTSS se validează în termen de 2 zile lucrătoare de la data înregistrării cererii.

**Art. 11** – (1) În cazul în care, în anul următor înregistrării sau oricând ulterior, avocatul nu mai are în derulare cel puțin 6 contracte de asistență juridică având ca obiect servicii de stabilire temporară a sediului pentru societăți, avocatul este în măsură să solicite radierea din registru, prin intermediul cererii cuprinse în **Anexa nr. 4**.

(2) Cererea de radiere primește un număr de ordine, distinct de numărul unic generat de sistem după validarea cererii.

(3) Radierea din RSSTSS se validează în termen de 2 zile lucrătoare de la data înregistrării cererii.

(4) În cazul în care, după radierea din Registru, avocatul încheie din nou cel puțin șase contracte de asistență juridică cu același obiect, prevederile de la art. 10 alin. (1) se aplică în mod corespunzător.

**Art. 12** – Constituie abatere disciplinară și se sancționează potrivit legii, nerespectarea obligației avocatului de a solicita înscrierea în RSSTSS ca urmare a încheierii celui de al șaselea contract de asistență juridică având ca obiect servicii de stabilire temporară a sediului pentru societăți, în condițiile prevăzute de Regulamentul adoptat de Consiliul UNBR.

**Anexa nr. 1**

**UNIUNEA NAȚIONALĂ A BAROURILOR DIN ROMÂNIA**

**Registrul electronic al avocaților care desfășoară activități fiduciare (RAF)**

**Nr. înregistrare ……………………..**

**Data…………………………**

**Ora……………………….**

**Cerere de înscriere în RAF**

Subsemnatul, avocat.............................. (nume/prenume), titular al/ împuternicit al ........................ (forma de exercitare a profesiei) din cadrul Baroului ..............., solicit înscrierea în RAF, având în vedere încheierea contractului de asistență juridică având ca obiect activități fiduciare.

Declar pe proprie răspundere că toate datele menționate corespund adevărului.

Data ........................................

Semnătura ....................................

**Anexa nr. 2**

**UNIUNEA NAȚIONALĂ A BAROURILOR DIN ROMÂNIA**

**Registrul electronic al avocaților care desfășoară activități fiduciare (RAF)**

**Nr. înregistrare ……………………..**

**Data…………………………**

**Ora……………………….**

**Cerere de radiere din RAF**

Subsemnatul, avocat.............................. (nume/prenume), titular al/ împuternicit al ........................ (forma de exercitare a profesiei) din cadrul Baroului ..............., solicit radierea din RAF, având în vedere că nu mai exercit activități fiduciare, conform Regulamentului.

Declar pe proprie răspundere că toate datele menționate corespund adevărului.

Data ........................................

Semnătura ....................................

**Anexa nr. 3**

**UNIUNEA NAȚIONALĂ A BAROURILOR DIN ROMÂNIA**

**Registrul avocaților care desfășoară servicii de stabilire temporară a sediului pentru societăți (RSSTSS).**

**Nr. înregistrare ……………………..**

**Data…………………………**

**Ora……………………….**

**Cerere de înscriere în RSSTSS**

Subsemnatul, avocat.............................. (nume/prenume), titular al/ împuternicit al ........................ (forma de exercitare a profesiei) din cadrul Baroului ..............., solicit înscrierea în RSSTSS, având în vedere încheierea celui de al șaselea contract de asistență juridică, având ca obiect servicii de stabilire temporară a sediului pentru societăți, din anul în curs.

Declar pe proprie răspundere că toate datele menționate corespund adevărului.

Data ........................................

Semnătura ....................................

**Anexa nr. 4**

**UNIUNEA NAȚIONALĂ A BAROURILOR DIN ROMÂNIA**

**Registrul avocaților care desfășoară servicii de stabilire temporară a sediului pentru societăți (RSSTSS).**

**Nr. înregistrare ……………………..**

**Data…………………………**

**Ora……………………….**

**Cerere de radiere din RSSTSS**

Subsemnatul, avocat.............................. (nume/prenume), titular al/ împuternicit al ........................ (forma de exercitare a profesiei) din cadrul Baroului ..............., solicit radierea din RSSTSS, având în vedere că nu mai am în derulare cel puțin 6 contracte de asistență juridică având ca obiect servicii de stabilire temporară a sediului pentru societăți, conform Regulamentului.

Declar pe proprie răspundere că toate datele menționate corespund adevărului.

Data ........................................

Semnătura ....................................